钦定古今图书集成/理学汇编/学行典/第248卷 > 季儒
## 钦定古今图书集成/理学汇编/学行典/第248卷 > 季儒

按《常熟县志》：“季儒，字席珍，文村人。弱冠负远志，谓功
名可立取，视世龌龊淟涊，贱之如土芥。提学阅其文，
以为语工如夙锻，久滞于科试，意气不少沮，顾好言
民所疾苦，每撰长书，白于当路巡抚行县，儒以邑灾
伤陈于前都御史听，有厌志，稍引却。儒升堂挽其裾，
请毕其说。县官旁视皆失色，儒自若也。岁歉，县督逋”
甚急，儒与令辨于府官，令怒，面发赪，诋为狂生。府官
曰：“此志士，非狂也。”明日特召慰谢之。吏有凶残掊货，
怒辄杀人。县狱淹系，常满则系于仓庾，不数日皆死，
至联舟载尸以出，以贿结权要，得考满将发。邹御史
滂居南台，闻而欲治之，亟驰以来，问吏于儒及马儒
等，儒指天而呼曰：“吾岂为一不肖吏而罔明监司乎？”
乃以实告。御史叹曰：“此所谓国人皆曰可杀者。”儒居
族有义，从叔跃与儒试于学台，儒当补廪员，念叔老，
白之御史，请先廪其叔。御史义之，从其请。其兄家多
赀，儒贫无所赖，兄有外侮，儒倾身赴之，虽犯难不避。
朋友有以穷归儒，儒经纪之尽力。每读史，至忠义事，
必感愤泣下。儒平居接物，姁姁如恐伤，拱揖柔声，口
无俗语，退然如懦夫。年五十馀，有司将贡之，以疾卒。